CELEX: C2004/118/94
Language: da
Date: 2004-04-30 00:00:00
Title: Sag T-82/04: Sag anlagt den 25. februar 2004 af Jamal Ouariachi mod Kommissionen for De Europæiske Fællesskaber

30.4.2004   
            
            
               DA
            
            
               Den Europæiske Unions Tidende
            
            
               C 118/43
            
         Sag anlagt den 25. februar 2004 af Jamal Ouariachi mod Kommissionen for De Europæiske Fællesskaber
   (Sag T-82/04)
   (2004/C 118/94)
   Processprog: fransk
   Ved De Europæiske Fællesskabers Ret i Første Instans er der den 25. februar 2004 anlagt sag mod Kommissionen for De Europæiske Fællesskaber af Jamal Ouariachi, Rabat (Marokko), ved avocat France Blanmailland.
   Sagsøgeren har nedlagt følgende påstande:
   
               —
            
            
               Kommissionen tilpligtes at betale sagsøgeren en godtgørelse på i alt 150 000 EUR for den ikke-økonomiske skade, sagsøgeren har lidt.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren, der er marokkansk og spansk statsborger, og som bor i Marokko, har været skilt siden år 2000, og har samkvemsret med sine to børn, som deres mor har forældremyndigheden over. I 2000 bragte moderen børnene til Sudan, hvor hun ifølge sagsøgeren flyttede sammen med en tjenestemand i Kommissionen, som på det tidspunkt arbejdede ved Den Europæiske Unions delegation i Khartoum, Sudan.
   Sagsøgeren har anført, at for at kunne fjerne børnene fra deres far og forlade marokkansk område for at rejse til Sudan havde hans tidligere kone modtaget en invitation fra Den Europæiske Unions delegations i Khartoum, og at det var på grundlag heraf, at Sudans konsulat udstedte et visum.
   Sagsøgeren har desuden anført, at den pågældende tjenestemand har misbrugt sagsøgerens identitet ved at underskrive de to børns skolepapirer.